|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ  **“ΡΗΓΑΣ ΦΕΡΑΙΟΣ”**  ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533  ΛΟΓΟΤΥΠΟΣ Ρ **e-mail: info@rigasfereospeiraias.gr http://www.rfp.gr** |

ΠΕΙΡΑΙΑΣ 11/11/2024, Α.Π: 125

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ, ΣΥΛΛΟΓΟ ΕΚΠΑΙΔΕΥΤΙΚΩΝ Π.Ε. ΝΙΚΑΙΑΣ-ΠΕΙΡΑΙΑ

**Θέμα: Ψήφισμα συμπαράστασης στις συναδέλφους του 1ου Ειδικού Νηπιαγωγείου Πειραιά**

*Συνάδελφοι, συναδέλφισσες,*

Μετά από εντολή της Περιφερειακής Διεύθυνσης Εκπαίδευσης Αττικής, η Διεύθυνση Π.Ε. Πειραιά καλεί σε ΕΔΕ όλο το εκπαιδευτικό και βοηθητικό προσωπικό του 1ου Ειδικού Νηπιαγωγείου Πειραιά, γιατί κάνουν το αυτονόητο: υπερασπίζονται την υγεία και την ασφάλεια των νηπίων και τα δικαιώματά τους. Γιατί, αντί να αδιαφορούν για τα νήπια και να νοιάζονται μόνο «να πέφτει ο μισθός», αγωνίζονται για τα δικαιώματα των μαθητών/τριών τους! Και το Υπουργείο και η Διοίκηση, **αντί να τις επαινέσουν** για την αγάπη τους για τους μαθητές τους, για την έγνοια και την επιμέλεια με την οποία ασκούν το λειτούργημά τους, **τις διώκουν**!

Το «έγκλημα» που διέπραξαν ήταν ότι απέστειλαν έγγραφα στην Π.Δ.Ε. Αττικής και τη Διεύθυνση Π.Ε. Πειραιά, στα οποία παρουσιάζουν την επικίνδυνη κατάσταση που έχει διαμορφωθεί στο σχολείο για τους μαθητές και ζητούν να παρθούν μέτρα. Κατάσταση που βεβαίως είχαν αντιληφθεί και οι ίδιοι **οι γονείς** του σχολείου, οι οποίοι βίωναν καθημερινά αυτή την πραγματικότητα στη λειτουργία του Νηπιαγωγείου, και οι οποίοι το προηγούμενο διάστημα **κινητοποιήθηκαν** στη ΔΙ.Π.Ε. Πειραιά **για το** **ΑΥΤΟΝΟΗΤΟ:** την ομαλή και ασφαλή λειτουργία του σχολείου των παιδιών τους με βάση τις πραγματικές τους ανάγκες.

**Αναρωτιόμαστε:**

- **Δεν είναι ευθύνη του ΥΠΑΙΘΑ** (και των κρατικών Οργάνων) ότι το σχολείο λειτουργεί **με μόνο μια συνάδελφο ΕΒΠ**, τη στιγμή που υπάρχουν 19 παιδιά με Ειδικές Ανάγκες, εκ των οποίων παραπάνω από τα μισά με πάνα;

- **Δεν είναι επικίνδυνο** για τη σωματική ακεραιότητα αλλά και την υγεία των παιδιών **να μην υπάρχει** το απαραίτητο προσωπικό για να παρέχει την κατάλληλη φροντίδα ή να τα συνοδεύσει στην τουαλέτα;

- Τι πρέπει να κάνουν οι εκπαιδευτικοί όταν **οι γονείς ανησυχούν για την ασφάλεια και την υγεία** των παιδιών τους; Οφείλουν να τους ενημερώνουν για την ελλιπή στελέχωση του σχολείου ή πρέπει να κρύβουν τα προβλήματα «κάτω από το χαλί» και με λόγια παρηγοριάς να κατευνάζουν τις δικαιολογημένες αντιδράσεις τους;

- **Τι ευθύνες**, ακόμα και ποινικές, θα αναλάβει το εκπαιδευτικό-βοηθητικό προσωπικό αν συμβεί κάποιο ατύχημα εντός του σχολείου, λόγω των ελλείψεων στο αναγκαίο προσωπικό;

- Αλήθεια, σε **ποιον πρέπει να εκφράσουν την αγωνία τους** οι εκπαιδευτικοί για την υποστελέχωση του σχολείου τους; Δεν πρέπει να απευθυνθούν στις Προϊστάμενες Αρχές;

Η κίνηση αυτή της Π.Δ.Ε. Αττικής, έρχεται να προστεθεί στον μακρύ κατάλογο διώξεων, σε όποιον τολμά «να σηκώνει κεφάλι» και να αγωνίζεται για ένα καλύτερο σχολείο. Πρόκειται για κλιμάκωση της προσπάθειάς τους να τρομοκρατήσουν και να καταστείλουν οποιαδήποτε αγωνιστική κίνηση για την υπεράσπιση των δικαιωμάτων των παιδιών μας.

Αντί να ασχοληθούν με τα προβλήματα του σχολείου, με τις τραγικές ελλείψεις και τα κενά, που βάζουν σε κίνδυνο την υγεία και την ασφάλεια των νηπίων αλλά και του ίδιου του προσωπικού, διώκουν τις συναδέλφισσες επειδή τολμούν και ζητούν οι ίδιες και τα νήπια να λειτουργούν με ασφάλεια στο σχολείο τους!

Επισημαίνουμε ότι το χρονικό διάστημα στο οποίο έλαβε χώρα η αλληλογραφία της σχολικής μονάδας με τις αντίστοιχες Διευθύνσεις, σύμφωνα με τα στοιχεία όλων των Συλλόγων του Πειραιά, τα κενά -μόνο σε ΕΒΠ- ανέρχονταν σε 14 στις ΣΜΕΑΕ και σε 23 στα σχολεία Γενικής Αγωγής!

**Οι μαθητές μας δεν είναι αριθμοί! Να καλυφθούν τώρα όλα τα κενά!**

**ΟΧΙ στους σύγχρονους «Καιάδες» για τους μαθητές με Ειδικές Εκπαιδευτικές Ανάγκες!**

**Θα συνεχίζουμε να υπερασπιζόμαστε τους μαθητές μας με όλες μας τις δυνάμεις!**

**ΝΑ ΣΤΑΜΑΤΗΣΕΙ ΤΩΡΑ Η ΕΔΕ! ΚΑΤΩ ΤΑ ΧΕΡΙΑ ΑΠΟ ΤΙΣ ΣΥΝΑΔΕΛΦΙΣΣΕΣ!**

**Το Δ.Σ. του Α΄ Συλλόγου Εκπαιδευτικών Π.Ε. Πειραιά «Ρήγας Φεραίος», ανταποκρινόμενο στο κάλεσμα του Συλλόγου Εκπαιδευτικών Νίκαιας-Πειραιά, συμμετέχει και καλεί τα μέλη του να πάρουν μέρος μαζικά στην κινητοποίηση στην ΔΙ.ΠΕ. Πειραιά, την Πέμπτη 14 Νοεμβρίου, στις 13.45.**

|  |  |  |
| --- | --- | --- |
| σάρωση0002  Ο ΠΡΟΕΔΡΟΣ  ΜΑΡΙΟΣ  ΧΑΔΟΥΛΗΣ | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣ  σάρωση0001  ΣΩΤΗΡΗΣ  ΚΑΡΛΗΣ |